KOMISIJOS SPRENDIMAS
2006 m. gruodžio 18 d.
iš dalies keičiantis Sprendimą 2005/779/EB dėl gyvūnų sveikatos apsaugos priemonių nuo kiaulių vezikulinės ligos Italijoje
(pranešta dokumentu Nr. C(2006) 6574)
(Tekstas svarbus EEE)
(2007/9/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (1), ypač į jos 10 straipsnio 4 dalį,
kadangi:
(1)
2005 m. lapkričio 8 d. Komisijos sprendimas 2005/779/EB dėl gyvūnų sveikatos apsaugos priemonių nuo kiaulių vezikulinės ligos Italijoje (2) buvo priimtas reaguojant į šios ligos atvejus Italijoje. Jame nustatomos gyvūnų sveikatos apsaugos taisyklės, susijusios su vezikuline kiaulių liga tos valstybės narės šia liga neužkrėstais ir užkrėstais pripažintuose regionuose.
(2)
Atsižvelgiant į dabartinę Italijos pateiktą informaciją, siekiant neleisti ligai plisti toliau reikia nustatyti griežtesnes priemones nei Sprendime 2005/779/EB numatytos priemonės, susijusios su ūkių ir kiaulių surinkimo centrų priežiūra, visų pirma dėl būtino atlikti mėginių ėmimo ir tyrimo. Be to, reikėtų sugriežtinti kiaulių vežimą iš ūkių ir regionų, kurie pripažinti užkrėstais vezikuline kiaulių liga.
(3)
Todėl reikėtų atitinkamai iš dalies pakeisti Sprendimą 2005/779/EB.
(4)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2005/779/EB iš dalies keičiamas taip:
1)
5 straipsnio 2 dalies įvadinis sakinys keičiamas taip:
„2. Ūkiuose, kuriuose laikomos veislinės kiaulės, serologiniams tyrimams imamas atsitiktinis mėginys iš 12 veislinių kiaulių arba iš visų kiaulių, jeigu ūkyje yra mažiau negu 12 veislinių kiaulių toliau nurodytais intervalais: “
2)
6 straipsnis keičiamas taip:
„6 straipsnis
Priežiūra vezikuline kiaulių liga užkrėstais pripažintuose regionuose
1. Italija užtikrina, kad mėginių ėmimo ir patikrinimo procedūros, skirtos nustatyti vezikulinę kiaulių ligą, yra atliekamos, kaip nustatyta 2, 3 ir 4 dalyse, vezikuline kiaulių liga užkrėstais pripažintuose regionuose.
2. Vezikuline kiaulių liga neužkrėstais pripažintiems ūkiams, kuriuose laikomos veislinės kiaulės, taikomos 5 straipsnio 2 dalyje nustatytos nuostatos.
3. Vezikuline kiaulių liga neužkrėstais pripažintiems ūkiams, kuriuose nelaikomos veislinės kiaulės, serologiniams tyrimams du kartus per metus imamas atsitiktinis mėginys iš 12 kiaulių arba iš visų kiaulių, jeigu ūkyje yra mažiau negu 12 kiaulių.
4. Kiaulių surinkimo centre išmatų mėginių ėmimas virusologiniams tyrimams atliekamas kas du mėnesius iš kiekvieno gardo, kuriame paprastai yra laikomos kiaulės.
Iš surinkimo centro kiaulių negalima išvežti tol, kol nėra gauti neigiami tyrimų rezultatai.“
3)
7 straipsnis iš dalies keičiamas taip:
a)
1 dalis keičiama taip:
„1. Italija užtikrina, kad laikysis 3 ir 4 dalių nuostatų, susijusių su gyvų kiaulių vežimu Italijoje.“
b)
2 dalis išbraukiama.
c)
3 ir 4 dalys keičiamos taip:
„3. Kiaulių vežimas iš vezikuline kiaulių liga užkrėstu pripažinto ūkio draudžiamas tol, kol ūkis nebus pripažintas šia liga neužkrėstu.
4. Kiaulių vežimas iš vezikuline kiaulių liga užkrėstais pripažintų regionų į kitus Italijos regionus draudžiamas.“
4)
8 straipsnio e punktas keičiamas taip:
„e)
mėginių ėmimo ir serologinių tyrimų tvarka:
i)
paskirties ūkio kiaulių mėginiai imami ne vėliau kaip 28 dieną po atvežimo ir serologiniais tyrimais ištiriama pakankamai kiaulių, kad būtų galima nustatyti vezikulinės kiaulių ligos 5 % paplitimą 95 % pasikliautinumo intervalu; mėginiai taip pat imami iš į paskirties ūkį atvežtų kiaulių ir iš šio ūkio kiaulių negalima išvežti tol, kol nebus atlikti tyrimai ir gauti neigiami rezultatai.
ii)
į skerdyklą vežti skirtų kiaulių mėginiai imami per 10 dienų iki išvežimo ir serologiniais tyrimais ištiriama pakankamai kiaulių, kad būtų galima nustatyti vezikulinės kiaulių ligos 5 % paplitimą 95 % pasikliautinumo intervalu; iš kilmės ūkio kiaulių negalima išvežti tol, kol nebus atlikti tyrimai ir gauti neigiami rezultatai;“
2 straipsnis
Šis sprendimas skirtas valstybėms narėms.
Priimta Briuselyje, 2006 m. gruodžio 18 d.